Huszáros rohammal foglalták el az Alcatrazt - Zöld, a Bíbor Band koncert Budapest megújult zenei klubjában

Az Alcatraz Music Club & Restaurant utóbbi idők egyik legnagyobb közönségsikerű koncertjét könyvelhette el. A Zöld a Bíbor Band zsúfolásig telt „ház” előtt nyomta a rock klasszikusokat.  

„Még a csilláron is lógtak”- szokták volt mondani, ha egy bizonyos rendezvény abszolút telt házzal bonyolódik le. Pontosan ez történt október 8-án, az Alcatrazban, mikor is a Tunyó rockcsapat utóda, a Zöld, a Bíbor Bandnek sikerült csúcsokat döntögetnie azon a péntek estén. A kétszer negyvenöt perces műsor, akár a népszerűségi listán meredeken felfelé ívelő szórakozóhely nem létező Guiness-rekordok könyvébe is beírhatná magát négyszázötven fős nézőszámával (a kint rekedtekkel most ne is számoljunk!). Fischer Laci, a zenekar gitárosának elmondása szerint, a lefelé vezető lépcsőket is megtöltötte az igényes rockmuzsikára kiéhezett tömeg, úgy hogy a munkájukat végző felszolgálók is csak nehezen tudtak utat törni maguknak az álldogáló rockerek között. S hogy az előbb említett zenekedvelő populáció nem a mértéktelen szódavíz fogyasztásáról híresült el, e tényt mi sem bizonyítja jobban, minthogy az aznap estére kikalkulált és beszerzett sörmennyiség igen csak kevésnek bizonyult. 
A közönségmaximalizált Zöld, a Bíbor Band hangverseny alcatrazbeli produkciója a leírtakon kívül még egy fontos tanulsággal szolgál; az ötösfogatnak sikerült bebizonyítania, hogy a klasszikus rockzenére igenis megvan az igény. Csak jól kell tudni játszani, és teret (fellépési lehetőséget) kell kapnia. Az előbbi a ZBB-nek, míg utóbbi az Alcatraznak köszönhető.
                                                                                             
         Hegedűs István